Maroela is 10! Word só deel van ons musiekvideo | Maroela Media
Maroela Media, jou lekkerste bron van nuus, jou tuiskomsplek, jou heenkome, vier vanjaar ons 10de verjaarsdag! Om dié spesiale verjaardag te vier, nooi ons jou as 'n lojale leser om jou verskyning in ons verjaardagvideo te maak. Al wat jy hoef te doen, is om 'n foto te neem.
Op 29 Julie 2011 het ons vir die eerste keer ons deure oopgegooi en jou ingenooi om saam met ons by ons kombuistafel te kom kuier. Vir tien jaar al deel ons in goeie én moeilike tye jou en ander Afrikaanssprekendes se stories met mekaar.
Ons het al saam Koos du Plessis se "Kinders van die Wind" as die Grootste Afrikaanse Liedjie aangewys en Paul Kruger as die Grootste Afrikaner van Alle Tye. En bly ingeskakel – want ons gaan vanjaar weer 'n soortgelyke veldtog aanpak, want ons Afrikaners is mos plesierig!
Ons beplan reeds verskeie verrassings vir jou hierdie jaar as deel van ons verjaarsdagvieringe en die eerste hiervan is dat jy deel kan word van ons musiekvideo!
In 2019 het ons "Plattelanders", Maroela Media se eie liedjie, vrygestel. Die talentvolle liedjieskrywers en musikante Muller Brandt en Michael van der Walt is gevra om vir die radiovervolgverhaal Plattelanders sy eie temamusiek te skryf, en só het Maroela se eie liedjie, wat vertel wie ons mense is en hoe ons saamstaan in moeilike én goeie tye, gebore.
Vir ons 10de verjaarsdag wil ons spesiaal 'n musiekvideo vir dié liedjie maak waarin ons lesers verskyn! Klik hier om die liedjie af te laai en solank lekker saam te luister!
Word deel van die musiekvideo
Jy kan ook in ons musiekvideo verskyn!
Al wat jy hoef te doen, is om 'n foto te neem waar jy ons gelukwens met ons 10de verjaarsdag. Jy kan lekker kreatief wees – dit kan sommer net 'n plakkaat met 'n verjaarsdagboodskap daarop wees, of jy kan solank partytjie hou met 'n partytjiehoed op die kop en ballonne in die hand. Jy kan enige foto aanstuur wat wys hoe jy Maroela geniet en hoe jy saam met ons verjaarsdag vier – want Maroela is niks sonder sy lesers nie!